CELEX: 32019R0460
Language: hu
Date: 2019-01-30 00:00:00
Title: A Bizottság (EU) 2019/460 felhatalmazáson alapuló rendelete (2019. január 30.) a 648/2012/EU európai parlamenti és tanácsi rendeletnek a mentesített szervezetek jegyzéke tekintetében történő módosításáról (EGT-vonatkozású szöveg.)

22.3.2019   
               
               
                  HU
               
               
                  Az Európai Unió Hivatalos Lapja
               
               
                  L 80/8
               
            
         A BIZOTTSÁG (EU) 2019/460 FELHATALMAZÁSON ALAPULÓ RENDELETE
         (2019. január 30.)
         a 648/2012/EU európai parlamenti és tanácsi rendeletnek a mentesített szervezetek jegyzéke tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre (1) és különösen annak 1. cikke (6) bekezdésére,
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikke alapján értesítette az Európai Tanácsot az Unióból való kilépésre irányuló szándékáról. A kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések alkalmazása az Egyesült Királyságban és az Egyesült Királyságra vonatkozóan megszűnik, kivéve, ha az Európai Tanács az Egyesült Királysággal egyetértésben egyhangúlag ennek a határidőnek a meghosszabbításáról határoz.
                  
               
                     (2)
                  
                  
                     A kilépésről rendelkező, a tárgyaló felek által elfogadott megállapodás olyan szabályozást tartalmaz, amely lehetővé teszi az uniós jog rendelkezéseinek alkalmazását az Egyesült Királyságra vonatkozóan és az Egyesült Királyságban azon időpontot követően, hogy a Szerződések alkalmazása az Egyesült Királyságra vonatkozóan megszűnik. Ha a megállapodás hatályba lép, a 648/2012/EU rendelet, többek között a rendelet 1. cikke (4) bekezdésének a) pontjában előírt mentesség a megállapodásnak megfelelően alkalmazandó lesz az Egyesült Királyságra vonatkozóan és az Egyesült Királyságban az átmeneti időszak alatt, majd ezen időszak elteltével alkalmazása megszűnik.
                  
               
                     (3)
                  
                  
                     Különleges rendelkezések hiányában az Egyesült Királyság Unióból való kilépése azzal a hatással járna, hogy a 648/2012/EU rendelet 1. cikke (4) bekezdésének a) pontja szerint a Központi Bankok Európai Rendszerének tagjaira, a hasonló feladatokat ellátó más tagállami szervekre, valamint államadósság kezelésével vagy az abban való részvétellel megbízott egyéb uniós közintézményekre vonatkozó mentesség többé nem alkalmazandó az Egyesült Királyság központi bankjára vagy az államadósság kezelésével vagy az abban való részvétellel megbízott egyéb közintézményeire.
                  
               
                     (4)
                  
                  
                     A Bizottság megvizsgálta a központi bankoknak és az államadósság kezelésével megbízott vagy abban részt vevő közintézményeknek az Unióból való kilépés után az Egyesült Királyságban alkalmazandó jog szerinti nemzetközi kezelését, és következtetéseit az Európai Parlament és a Tanács elé terjesztette. A Bizottság összehasonlító elemzést végzett az említett szervezetek kezelése, valamint a szóban forgó intézmények és központi bankok által végrehajtott származtatott ügyletekre az Egyesült Királyságban alkalmazandó kockázatkezelési szabályozás vonatkozásában.
                  
               
                     (5)
                  
                  
                     A Bizottság értékelésében megállapította, hogy az Egyesült Királyság központi bankját és az államadósság kezelésével megbízott vagy abban részt vevő közintézményeit mentesíteni kell a 648/2012/EU rendeletben meghatározott elszámolási és jelentéstételi kötelezettség, valamint a nem elszámolt ügyletek esetében kockázatcsökkentési technikák alkalmazására vonatkozó követelmény alól.
                  
               
                     (6)
                  
                  
                     Az Egyesült Királyság hatóságai biztosítékokat nyújtottak a KBER tagjainak jogállására, jogaira és kötelezettségeire vonatkozóan, beleértve azon szándékukat, hogy a KBER tagjai, a hasonló feladatokat ellátó más tagállami szervek, valamint az államadósság kezelésével vagy az abban való részvétellel megbízott egyéb uniós közintézmények számára a 648/2012/EU rendelet 1. cikkének (4) bekezdésében előírthoz hasonló mentességet biztosítanak.
                  
               
                     (7)
                  
                  
                     Következésképpen az Egyesült Királyság központi bankját és az Egyesült Királyságban államadósság kezelésével megbízott vagy abban részt vevő közintézményeket fel kell venni a 648/2012/EU rendelet szerinti mentesített szervezetek jegyzékébe.
                  
               
                     (8)
                  
                  
                     Ezért a 648/2012/EU rendeletet ennek megfelelően módosítani kell.
                  
               
                     (9)
                  
                  
                     A Bizottság továbbra is rendszeresen nyomon követi a 648/2012/EU rendelet 1. cikke (4) bekezdésének c) pontjában meghatározott, az elszámolási és jelentéstételi kötelezettségek alól mentesített szóban forgó központi bankok és közintézmények kezelését. A jegyzék az érintett harmadik országok szabályozása változásának függvényében és bármilyen releváns, új információ figyelembevételével módosítható. Az újraértékelés egyes harmadik országoknak a mentesített szervezetek jegyzékéből történő törlését eredményezheti.
                  
               
                     (10)
                  
                  
                     Ennek a rendeletnek sürgősen hatályba kell lépnie, és az azt követő naptól kell alkalmazni, amelyen a 648/2012/EU rendelet Egyesült Királyságra, illetve Egyesült Királyságban történő alkalmazása megszűnik,
                  
               ELFOGADTA EZT A RENDELETET:
         
            1. cikk
            A 648/2012/EU rendelet 1. cikke (4) bekezdésének c) pontja az alábbi ix. ponttal egészül ki:
            
               
                           „ix.
                        
                        
                           Nagy-Britannia és Észak-Írország Egyesült Királysága.”.
                        
                     
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet az azt követő naptól kell alkalmazni, amelyen az 648/2012/EU rendelet alkalmazása az Egyesült Királyságra vonatkozóan, illetve az Egyesült Királyságban megszűnik.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 201., 2012.7.27., 1. o.